作者：仇远
词牌/韵律：八犯玉交枝・八宝妆

paragraphs: 沧岛云连，绿瀛秋入，暮景欲沈洲屿。
无浪无风天地白，听得潮生人语。
擎空孤柱。
翠倚高阁恁虚，中流苍碧迷烟雾。
惟见广寒门外，青无重数。
遥想贝阙珠宫，琼林玉树。
不知还是何处。
倩谁问、凌波轻步。
谩凝睇、乘鸾秦女。
想庭曲、霓裳正舞。
莫须长笛吹愁去。
怕唤起鱼龙，三更喷作前山雨。